ΔΙΑΤΑΞΗ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ
(πρώτο τμήμα)
της 19ης Δεκεμβρίου 2007
Υπόθεση F-20/07
Luigi Marcuccio
κατά
Επιτροπής των Ευρωπαϊκών Κοινοτήτων
«Υπαλληλική υπόθεση – Υπάλληλοι – Κοινωνική ασφάλιση – Ασφάλιση ασθενείας – Κάλυψη ιατρικών εξόδων – Ρητή απόρριψη της αιτήσεως»
Αντικείμενο: Προσφυγή-αγωγή ασκηθείσα δυνάμει των άρθρων 236 ΕΚ και 152 ΕΑ, με την οποία ο L. Marcuccio, πρώην υπάλληλος της Επιτροπής,
ζητεί, μεταξύ άλλων, να ακυρωθεί η απόφαση με την οποία η αρμόδια για τους διορισμούς αρχή απέρριψε την αίτησή του, της 31ης
Μαρτίου 2006, με αίτημα να του επιστραφούν κατά 100 % διάφορα ιατρικά έξοδα, κατ’ εφαρμογή του άρθρου 72, παράγραφος 1, του
ΚΥΚ. Επιπροσθέτως, ο προσφεύγων-ενάγων (στο εξής: προσφεύγων) ζητεί να υποχρεωθεί η Επιτροπή να του καταβάλει τη διαφορά μεταξύ
του συνολικού ποσού των επίμαχων ιατρικών εξόδων και του ήδη επιστραφέντος ποσού, δηλαδή 323,09 ευρώ. Τέλος, ο προσφεύγων
ζητεί να προσαυξηθεί το ποσό αυτό με τόκους υπερημερίας με επιτόκιο 10 %, κεφαλαιοποιουμένους ετησίως, αρχής γενομένης από
τις 8 Απριλίου 2006.
Απόφαση: Το Δικαστήριο Δημόσιας Διοίκησης κηρύσσει εαυτό αναρμόδιο στην υπόθεση F-20/07, Marcuccio κατά Επιτροπής, προκειμένου να αποφανθεί
επ’ αυτής το Πρωτοδικείο. Επιφυλάσσεται ως προς τα δικαστικά έξοδα.
Περίληψη
Διαδικασία – Κατανομή αρμοδιοτήτων μεταξύ των κοινοτικών δικαιοδοτικών οργάνων
(Οργανισμός του Δικαστηρίου, παράρτημα I, άρθρο 8 § 3· Κανονισμός Υπηρεσιακής Καταστάσεως των υπαλλήλων, άρθρο 72)
Αν ασκηθεί ενώπιόν του προσφυγή κατά αποφάσεως απορρίπτουσας αίτημα υπαλλήλου για κατά 100 % επιστροφή ιατρικών εξόδων, την
οποία ο ενδιαφερόμενος υποστηρίζει ότι δικαιούται λόγω της διανοητικής ασθένειας από την οποία ισχυρίζεται ότι έχει προσβληθεί,
το Δικαστήριο Δημόσιας Διοίκησης υποχρεούται, κατ’ εφαρμογή του άρθρου 8, παράγραφος 3, δεύτερο εδάφιο, του παραρτήματος I
του Οργανισμού του Δικαστηρίου των Ευρωπαϊκών Κοινοτήτων, να κρίνει ότι δεν είναι αυτό αρμόδιο, αλλά το Πρωτοδικείο, εφόσον
εκκρεμούν ενώπιον του Πρωτοδικείου άλλες προσφυγές, με τους ίδιους αντιδίκους, οι οποίες στηρίζονται στην ίδια νομική αιτία
και έχουν επίσης ως αντικείμενο το δικαίωμα για κατά 100 % επιστροφή ιατρικών εξόδων. Οι προσφυγές αυτές έχουν ως αντικείμενο
την ίδια διαφορά και, σύμφωνα με τις επιταγές της ορθής απονομής της δικαιοσύνης, της οποίας η διασφάλιση αποτελεί σκοπό των
διατάξεων του άρθρου 8, παράγραφος 3, του παραρτήματος I του Οργανισμού του Δικαστηρίου των Ευρωπαϊκών Κοινοτήτων, η επίλυση
της διαφοράς συνολικά πρέπει να ανατεθεί σε ένα μόνο δικαστή.
(βλ. σκέψεις 8 έως 16)